Drie dood toe motor in rivier belandArgieffoto: NSRI Drie mense is dood toe ŉ motor Sondagmiddag in ŉ rivier naby Kenton-on-Sea in die Oos-Kaap beland het. Luidens ŉ verklaring van die Nasionale Seereddingsinstituut (NSRI) is die instituut se Port Alfred-bemanning omstreeks 13:10 na die toneel by die Kariega-brug op die R72 ontbied. Volgens inligting op die toneel het ŉ motor die pad verlaat en in die rivier beland. Die oorsaak van die ongeluk was nie bekend nie. Die polisie, verkeersdienste, ambulansdienste, ŉ insleepdiens en polisieduikers is almal ook na die toneel ontbied. “Die polisie het vermoed daar kan mense, onder meer ŉ kleuter, nog in die motor vasgekeer wees wat reeds onder die oppervlak verdwyn het óf die persone kon in die rivier vermis geraak het. Die NSRI het reddingswemmers ontplooi om dadelik na die mense te begin soek, terwyl ŉ seereddingsboot ook rivier op ingestuur is om met die soektog te help,” lui die verklaring. Polisieduikers het ook by die reddingspoging aangesluit en die liggaam van ŉ tienjarige kind is eerste in die water gevind. Ná nog ŉ ruk is die liggaam van ŉ vrou en ŉ kleutermeisie in die wrak van die voertuig gevind. Nog twee vroue, ŉ man, ŉ kleuter en ŉ tiener is per ambulans met matige tot ernstige beserings na ŉ hospitaal geneem. Die oorledenes se liggame is deur die provinsiale forensiese patologiedienste verwyder. ŉ Geregtelike doodsondersoek word gedoen.